27.12.2022
SK
Úradný vestník Európskej únie
L 333/115
KAPITOLA II KOORDINOVANÉ RÁMCE KYBERNETICKEJ BEZPEČNOSTI
Článok 7
Národná stratégia kybernetickej bezpečnosti 1.
Každý členský štát prijme národnú stratégiu kybernetickej bezpečnosti, v ktorej stanoví strategické ciele, zdroje potrebné na dosiahnutie týchto cieľov a vhodné politické a regulačné opatrenia na dosiahnutie a zachovanie vysokej úrovne kybernetickej bezpečnosti.
Národná stratégia kybernetickej bezpečnosti sietí obsahuje: a) ciele a priority stratégie kybernetickej bezpečnosti členského štátu najmä pre odvetvia uvedené v prílohách I a II; b) rámec riadenia na dosiahnutie cieľov a priorít uvedených v písmene a) tohto odseku vrátane politík uvedených v odseku 2; c) rámec riadenia na objasnenie úloh a povinností relevantných zainteresovaných strán na vnútroštátnej úrovni, ktorý je základom spolupráce a koordinácie na vnútroštátnej úrovni medzi príslušnými orgánmi, jednotnými kontaktnými miestami a jednotkami CSIRT podľa tejto smernice, ako aj koordináciu a spoluprácu medzi uvedenými orgánmi a príslušnými orgánmi podľa odvetvových právnych aktov Únie; d) mechanizmus na identifikáciu relevantných prostriedkov a hodnotenie rizík v danom členskom štáte; e) identifikáciu opatrení na zabezpečenie pripravenosti a schopnosti reakcie na incidenty a zotavenia z nich vrátane spolupráce medzi verejným a súkromným sektorom; f) zoznam rôznych orgánov a zainteresovaných strán zapojených do vykonávania národnej stratégie kybernetickej bezpečnosti; g) politický rámec pre posilnenú koordináciu medzi príslušnými orgánmi podľa tejto smernice a príslušnými orgánmi podľa smernice (EÚ) 2022/2557 za účelom výmeny informácií o rizikách, kybernetických hrozbách a incidentoch, ako aj o nekybernetických rizikách, hrozbách a incidentoch, prípadne pri plnení úloh dohľadu; h) plán vrátane potrebných opatrení na zvýšenie všeobecnej úrovne informovanosti občanov o kybernetickej bezpečnosti.
2.
Členské štáty v rámci národnej stratégie kybernetickej bezpečnosti prijmú najmä politiky:
a) so zameraním na kybernetickú bezpečnosť v dodávateľskom reťazci produktov IKT a služieb IKT, ktoré subjekty používajú na poskytovanie svojich služieb; b) týkajúce sa zahrnutia a špecifikácie požiadaviek na kybernetickú bezpečnosť produktov IKT a služieb IKT vo verejnom obstarávaní, a to aj pokiaľ ide o certifikáciu kybernetickej bezpečnosti, šifrovanie a využívanie produktov kybernetickej bezpečnosti s otvoreným zdrojovým kódom; c) riadenia zraniteľností vrátane podpory a sprostredkovania koordinovaného zverejňovania zraniteľností podľa článku 12 ods.
1; d) v súvislosti s udržiavaním všeobecnej dostupnosti, integrity a dôvernosti verejného jadra otvoreného internetu, v relevantnom prípade vrátane kybernetickej bezpečnosti podmorských komunikačných káblov; e) na podporu vývoja a integrácie relevantných pokročilých technológií so zámerom implementovať najmodernejšie opatrenia na riadenie rizík kybernetickej bezpečnosti; f) na podporu a rozvoj vzdelávania a odbornej prípravy v oblasti kybernetickej bezpečnosti, kvalifikácií v oblasti kybernetickej bezpečnosti, zvyšovania informovanosti a výskumných a vývojových iniciatív v oblasti kybernetickej bezpečnosti, ako aj usmernenia o správnych postupoch a kontrolách kybernetickej hygieny, zamerané na občanov, zainteresované strany a subjekty;